**NIKOLAS - ΣΚΕΨΕΙΣ**

Η έκθεση ΣΚΕΨΕΙΣ στην Αναργύρειο & Κοργιαλένειο Σχολή του γλύπτη Nikolas παρουσιάζει συνολικά την πρώτη σειρά έργων του, κύριος άξονας της οποίας είναι ο προβληματισμός του καλλιτέχνη για το μέλλον του ανθρώπου που καθορίζεται από τη ραγδαία ανάπτυξη της τεχνολογίας και το machine learning.

Κουβαλώντας μέσα του την εμπειρία της Σαουδικής Αραβίας, ο Nikolas οδηγείται σε μία φιλοσοφική θεώρηση του αντίκτυπου που θα έχουν οι νέες δυνατότητες στη ζωή μας, στα βήματα του Bernard Marx[[1]](#footnote-1). Οι προοπτικές που ανοίγονται είναι απεριόριστες, αλλά πέρα από την έκσταση (βλ. γλυπτό *Wow*) που νιώθει ο καλλιτέχνης για αυτές, το επίμονο ερώτημα που διατρέχει το έργο του είναι: πόση ελευθερία, εν τέλει, θα έχει το ανθρώπινο είδος όταν τα πάντα, ακόμη και τα συναισθήματά του, θα μπορούν να προβλέπονται από μηχανήματα;

Σαφώς επηρεασμένος από τα γραπτά του ιστορικού Yuval Noah Harrari, ο Nikolas δημιούργησε το *Homo Deus*. Ένα όραμα στα σύνορα της ουτοπίας και της δυστοπίας, όπου ο άνθρωπος, μεταμορφωμένος από τις νέες τεχνολογίες, φλερτάρει με την αθανασία, μετατρέποντας εαυτόν σε έναν ανθρώπινο θεό (homo deus). Στην ίδια σειρά έργων εμπίπτει το γλυπτό *Exoplanets*, όπου ο καλλιτέχνης αναλογίζεται την ανασφάλεια και την αδυναμία του ανθρώπινου είδους απέναντι στο άγνωστο, ανεξερεύνητο σύμπαν και τα μυστικά ή την κενή απεραντοσύνη που μπορεί αυτό να κρύβει. Ακολούθως και ο *Αστροναύτης*, το μετέωρο βήμα του οποίου απεικονίζει την αμφίρροπη στάση του ανθρώπου απέναντι στο θάνατο. Μετά την εξερεύνησή του, η οποία είναι τόσο κυριολεκτική όσο και μεταφορική, ο αστροναύτης επιστρέφει νικητής έχοντας συνειδητοποιήσει τη φθαρτότητα του, έχοντας δαμάσει την άβυσσο. Στα χέρια του κρατάει δύο Μαύρες Τρύπες, μικρογραφίες του έργου *Black Hole*, ένα ισχυρό σύμβολο του δυισμού στο φυσικό κόσμο, της αέναης εναλλαγής ύλης και ενέργειας, ζωής και θανάτου.

Στο πλαίσιο αυτό οι κήποι της Αναργυρείου & Κογιαλενείου Σχολής Σπετσών, που πλέον λειτουργεί ως πρότυπο Εκπαιδευτικό, Πολιτιστικό και Αθλητικό Συνεδριακό Κέντρο, καλούνται να λειτουργήσουν ως μια εικαστική «Ακαδημία Πλάτωνος», προάγοντας τις καλές τέχνες, όπως ιστορικά έπραττε η Σχολή για τη παιδεία, αλλά και τις επιστήμες, με αποκορύφωμα το γεγονός ότι, οι James D. Watson και Francis Crick παρουσίασαν στο αμφιθέατρο της Σχολής την ανακάλυψη της διπλής έλικας του DNA. Στη βόλτα αυτή οι επισκέπτες καλούνται να αναγνωρίσουν ανάμεσα στους ψιθύρους του θροΐσματος των φύλλων τους φθόγγους από τη μουσική του Ιάνη Ξενάκη, διάσημου μαθητή της Σχολής.

Πέραν, όμως, του διπόλου Νέες Τεχνολογίες – Άνθρωπος, σημαντική θέση στο έργο του Nikolas έχουν οι πνευματικές ανησυχίες∙ ενδεχομένως το μόνο πράγμα που δεν μπορεί ακόμη να χαρτογραφηθεί τεχνολογικά, καθώς είναι μοναδικές για κάθε άνθρωπο. Αυτές προσωποποιούνται πλήρως στο γλυπτό *Skepsis*, όπου ο εικαστικός τύπος του «Σκεπτόμενου» συνομιλεί με την πρωτοκυκλαδική γλυπτική. Ο σκεπτόμενος του Nikolas αναλογίζεται τα θέματα του καιρού μας με φιλοσοφική διάθεση, αναζητώντας, ωστόσο, βιώσιμες λύσεις καθώς η μορφή είναι έτοιμη να σηκωθεί και να αναλάβει δράση. Ιδιαίτερος είναι, επίσης, ο προβληματισμός του καλλιτέχνη για τη θρησκεία, όπως απεικονίζεται στο έργο *Genesis*, όπου η γέννηση των μονοθεϊστικών θρησκειών παρουσιάζεται ως μια μνημειώδης μητέρα-θεά με ένα μωρό στην αγκαλιά της.

Μορφολογικά, τα έργα αυτά ξεδιπλώνουν το εύρος των αναφορών του Nikolas, οι οποίες προέρχονται από τις χώρες σε τέσσερις ηπείρους του πλανήτη όπου έχει ζήσει και ταξιδέψει. Κινούμενος στα πλαίσια του πριμιτιβισμού, εμπνέεται από τη μινιμαλιστική αισθητική των πρωτοκυκλαδικών ειδωλίων (βλ. χαρακτηριστικά, *Cyclops* και *Ιανός*)*,* αλλά και τη δυναμική κίνηση της μινωικής γλυπτικής, καθώς και την τέχνη των ιθαγενών πολιτισμών. Ακόμη, η παραμονή του στην κοιτίδα των αρχαίων πολιτισμών, τη Μέση Ανατολή, έχει εμπλουτίσει το εικαστικό λεξιλόγιό του με νέα στοιχεία, όπως φαίνεται στη μορφή του γλυπτού *Genesis*, το κεφάλι της οποίας παραπέμπει στα οθφαλμωτά ειδώλια του Τελ-Μπρακ.

Συνολικά, στην έκθεση ΣΚΕΨΕΙΣ τα γλυπτά του Nikolas προσκαλούν τον επισκέπτη σε ένα φιλοσοφικό περίπατο στους κήπους της Αναργυρείου και Κοργιαλενείου Σχολής Σπετσών και λειτουργούν ως έναυσμα για αισθητικές και διανοητικές εξορμήσεις, με στόχο μια διαφορετική ενατένιση του εαυτού στο μέλλον, σε αυτόν τον ιστορικό χώρο που στο παρελθόν αποτέλεσε κοιτίδα πολλών επιστημόνων της χώρας μας.

*Αννίτα Αποστολάκη – Αναστασία Μανιουδάκη, Ιστορικοί της Τέχνης*

1. Πρωταγωνιστής του μυθιστορήματος *Brave New World* (1932) του Aldous Huxley. [↑](#footnote-ref-1)